Balpeuter-wolk hang weer bo AussiesAdam Zampa. Foto: Cricinfo. Die Proteas is nie die enigste span by vanjaar se Wêreldbeker-kriekettoernooi wat vir ’n bietjie omstredenheid sorg nie: Die Aussies sukkel ook met hul eie sepie-draaiboek. Die balpeuter-onweerswolk begin weer om die Aussies saamtrek nadat beeldmateriaal gewys het hoe hul bybreek-bouler, Adam Zampa, gedurende ’n boulbeurt sy hand in sy broeksak steek voor hy nóg ’n aflewering op die Oval afstuur. Indië het vir Australië met 36 lopies geklop nadat hulle 352/5 in hul 50 boulbeurte aangeteken het. Zampa is vir 50 lopies in sy ses boulbeurte geslaan; dus het hy nie veel van ’n impak op die wedstryd gehad nie. Tog was daar sosialemediagebruikers wat onmiddellik onraad vermoed het – veral omdat die Aussie-driemanskap van Cameron Bancroft, Steve Smith en David Warner verlede jaar deur ’n tugkomitee skuldig bevind is omdat hulle die toestand van die bal in ’n toets teen Suid-Afrika op Nuweland wou verander. Bancroft het toe skuurpapier in sy sak weggesteek om die een kant van die rooi Kookaburra-bal vinniger grof te maak; waarskynlik in ’n poging om ŉ vroeër omgekeerde swaai in die wedstryd te bewerkstellig. Hy is vir nege maande uit krieket geskors, terwyl Smith en Warner (albei leiersfigure in die span) vir 12 maande geskors is én van hul kapteinskap gestroop is. Intussen het Australië se kaptein, Aaron Finch, gesê dat Zampa onskuldig aan balpeutery is en dat die aantygings sommer onsin is. “Ek het nog nie self die foto’s onder oë gehad nie, maar ek weet dat hy (Zampa) altyd handverwarmers in sy sakke dra,” het Finch gesê. Daar is geen amptelike klag teen Zampa ingedien nie en die skeidsregters was ook nie veel oor die hele insident gepla nie.